Liggaam uit kloof by De Doorns gehaal | Maroela Media
Die AMS-helikopter (Foto: Verskaf)
Wildernis-soek-en-redding (WSAR) het vandeesweek op 'n liggaam in 'n kloof in die suide van De Doorns in die Wes-Kaap afgekom.
Sers. Noloyiso Rwexana, woordvoerder van die polisie, het bevestig die liggaam is dié van 'n man. Die liggaam is egter erg ontbind en die man sal deur middel van 'n DNS-ontleding geïdentifiseer word.
Volgens David Nel, woordvoerder van WSAR, het die reddingspan reeds Maandagmiddag die liggaam in die kloof gewaar. Die span moes egter voor sononder na hul basis terugkeer en die reddingsoperasie die volgende dag voortsit.
Nel sê 'n AMS-reddingshelikopter is Dinsdag, nadat die vroegoggendmis gaan lê het, na die kloof ontbied. 'n Paramedikus en tegniese reddingswerker is deur die helikopter in die baie nou kloof laat afsak.
"Die helikopter het op 'n tydelike landingsone op 'n sportveld in die dorp gaan land en later weer die reddingswerker en paramedikus gaan haal, nadat hulle die liggaam herwin het," vertel Nel.